ปู่ (ชัย) ชอบผู้ว่าฯ
หลังจากเก็บตัวอยู่ในวัง (บางขุนพรหม) มานานหลายวัน ก็ถึงเวลาที่ ดร.ประสาร ไตรรัตน์วรกุล ผู้ว่าการแบงก์ชาติ ต้องออกจากวังเพื่อไปชี้แจงแสดงความเห็นต่อ พ.ร.บ.กู้เงิน 2 ล้านล้านบาท ที่อยู่ในขั้นการแปรญัตติของสภา ซึ่งฝ่ายค้านระบุเจาะจงไปว่า ต้องการให้ผู้ว่าแบงก์ชาติมาชี้แจงด้วยตัวเองเท่านั้น ห้ามส่งตัวแทนมาเป็นอันขาด
10 พ.ค. 2556

หลังจากเก็บตัวอยู่ในวัง (บางขุนพรหม) มานานหลายวัน ก็ถึงเวลาที่ ดร.ประสาร ไตรรัตน์วรกุล ผู้ว่าการแบงก์ชาติ ต้องออกจากวังเพื่อไปชี้แจงแสดงความเห็นต่อ พ.ร.บ.กู้เงิน 2 ล้านล้านบาท ที่อยู่ในขั้นการแปรญัตติของสภา ซึ่งฝ่ายค้านระบุเจาะจงไปว่า ต้องการให้ผู้ว่าแบงก์ชาติมาชี้แจงด้วยตัวเองเท่านั้น ห้ามส่งตัวแทนมาเป็นอันขาด
เช้าวานนี้ อาจารย์ประสาร พร้อมด้วยทีมงานแบงก์ชาติขนเอกสารไปแบบแน่นปึ้ก เพื่อที่จะชี้แจงทุกซอกทุกมุม หากถูกสอบถามตัวเลขต่างๆ 
อาจารย์ประสาร อธิบายด้วยถ้อยคำง่ายๆ อย่างเช่น การเปรียบเสมือนตลาดเงินเป็นบ่อน้ำ ถ้าน้ำมากไป แบงก์ชาติก็ต้องดูดออก หากน้ำน้อยไปแบงก์ชาติก็ต้องเติมน้ำในบ่อไม่ให้แห้งเหือด
คำอธิบายของอาจารย์ประสาร เป็นที่ถูกอกถูกใจบรรดากรรมาธิการที่ไม่มีพื้นฐานความรู้ด้านการเงินมาก่อน ปู่ชัย ชิดชอบ อดีตประธานสภา ผู้มีวัยวุฒิสูงสุดในที่ประชุม ถามหนักเรื่องของการที่จะนำทุนสำรองของประเทศไปลงทุนสร้างถนนได้ไหม 
อาจารย์ประสาร ก็ตอบเป็นฉากๆ อย่างช้าๆ และสุภาพนิ่มนวล
ปู่ชัย ถึงขั้นออกปากชมผู้ว่าการแบงก์ชาติว่า เก่งมากที่สามารถอธิบายให้คนที่ไม่มีความรู้เรื่องการเงินอย่างปู่ เข้าใจได้ในเวลาอันสั้น 
เก่งแล้วต้องเฮงด้วยค่ะปู่ ไม่งั้นอาจโดนเด้งได้ง่ายๆ นะคะ เอิ๊ก เอิ๊ก